# Joguina sexual

Una joguina sexual és qualsevol objecte que s'ha creat, adaptat o millorat per tal de produir una sensació sexual a través de l'estimulació de les zones erògenes humanes. Si bé moltes imiten la forma dels genitals, el concepte de joguina sexual inclou tots aquells artefactes que tenen un relleu, volum o forma tals que permeten ser, o bé introduïts en orificis corporals (principalment boca, vagina o anus), o bé enganxats a altres parts del cos.
S'inclouen dins d'aquesta categoria consoladors, vibradors i altres estimuladors vaginals i anals; joguines que imiten el relleu vaginal per a l'erecció masculina, instruments fetitxistes, mobiliari sadomassoquista, i també aparells domèstics, fruites o verdures que puguin adoptar la funció d'excitament sexual.

## Història

La història de les joguines sexuals es remunta a la Xina fa 2.000-4.000 anys, quan eren fetes de jade, ossos o altres tipus de pedra. Fins al segle xix moltes d'elles estaven estretament orientades a la "regulació i control" de la dona i a complir la funció "mèdica" de curar la histèria femenina i altres mals.
A partir del segle xx es va iniciar la percepció d'algunes joguines sexuals —per exemple els vibradors— com artefactes que podien produir plaer. Si bé algunes revistes femenines en van començar a parlar, no va ser fins a la revolució sexual en què diverses joguines van canviar el paradigma de la sexualitat i es van convertir en un símbol del feminisme, de l'emancipació i alliberació respecte l'home. Fins a l'actualitat, també ha permès assolir als col·lectius heterosexual, homosexual, bisexual i queer un augment significatiu de la vida sexual i independent de la seva identitat sexual.
A partir de la dècada de 1990 i 2000, aquests artefactes van començar a incorporar bateries elèctriques, piles, comandaments a distància i altres funcionalitats tecnològiques i electròniques.

## Aplicacions mèdiques

Entre les diverses aplicacions mèdiques, en destaca la de produir plaer, així com la reducció de malalties de transmissió sexual (MTS; si s'utilitza preservatiu durant l'ús compartit de la joguina) o el reforçament de teràpies sexuals que incrementin l'excitació física —tot i que amb resultats desiguals pel que fa al desig sexual.

## Referències

* ↑ Elvira Marín i Varela Fernández, 2015, p. 20.
* ↑ «Joguina sexual». Diccionaris en Línia - Diccionari LGBT (lèsbic, gai, bisexual, trans). TERMCAT. [Consulta: 14 desembre 2018].
* 1 2 3 4 5 Chinole Cazacu, 2013, p. 365.
* 1 2 3 4 5 Swank, Eric; Fahs, Breanne «Adventures with the “Plastic Man”: Sex Toys, Compulsory Heterosexuality, and the Politics of Women's Sexual Pleasure» (en anglès). Sexuality & Culture, 17, 4, 2013, pàg. 666–685. DOI: 10.1007/s12119-013-9167-4. ISSN: 1936-4822.
* ↑ Lieberman, Hallie «Intimate Transactions: Sex Toys and the Sexual Discourse of Second-Wave Feminism» (en anglès). Sexuality & Culture, 21, 1, 2017, pàg. 96–120. DOI: 10.1007/s12119-016-9383-9. ISSN: 1936-4822.

## Bibliografia

* Chinole Cazacu, Elena Cristina. «Sex Toys». A: Mental Health Practitioner’s Guide to HIV/AIDS (en anglès). Cleveland: Springer, 2013. DOI 10.1007/978-1-4614-5283-6. ISBN 978-1-4614-5283-6.
* Elvira Marín, Noemí; Valera Fernández, Belén. Projecte de formació per a la prevenció d'abusos sexuals entre iguals en adolescents (PDF). Associació de Planificació Familiar de Catalunya i Balears; Institut Català de les Dones. Generalitat de Catalunya, 2015 [Consulta: 14 desembre 2018].